《玉画叉歌为椒园先生作》
清代·汪中

先生少从外氏学，玉叉得自初白翁。拊不留手泽可鉴，截肪之色形如弓。

下安桃竹强名杖，挂画取钱其用同。当年操几迁书筴，日见摩挲太心剧。

百年阅历几人存，古器犹完亦足惜。后生不及并世生，老辈风流略可识。

卷帘霜下夜钟鸣，罢酒传观醉默默。回首袁花暮草生，得树楼空梦颜色。

江城星月照人寒，故物苍茫见手泽。吁嗟乎双杖之铭亡其词，赤藤如铁今安归。

渭阳送后头如雪，尚咏琼瑰玉佩诗。

作者简介：（1744—1794）江苏江都人，字容甫。幼孤贫，赖母授读。少长，游书肆，借阅经史百家书籍，过目成诵，遂为通人。乾隆四十二年拔贡生。以母老不赴朝考。文章以汉魏六朝为则，卓然为清代中叶大家。笃志经学，尤精《周官》、《左氏传》，兼治诸子。与同乡王念孙、刘台拱为友，服膺顾炎武，自许为私淑弟子。曾应湖广总督毕沅之聘，撰《黄鹤楼铭》等文，传诵一时。后至杭州文澜阁掌《四库全书》，旋卒。有《广陵通典》、《春秋后传》、《容甫先生遗诗》、《述学内外篇》。